MONITOR EXTERN Nr.11

 

1. Situaţia din Irak

 

▪ Puncte de vedere privind viitorul guvern interimar al ţării 

 

Consilierul prezidenţial în probleme de securitate naţională al SUA, Condoleezza Rice, a declarat la 9 aprilie a.c., la Washington, că "nu trebuie subestimată importanţa irakienilor din exil, care au păstrat aprinsă flacăra libertăţii pentru Irak" şi că, fără îndoială, opoziţia irakiană din exil va avea "un rol important de jucat în conducerea ţării după încetarea războiului".

Condoleezza Rice a subliniat că o parte din membrii opoziţiei irakiene din exil nu vor participa la guvernul interimar irakian care ar urma să înlocuiască actualul regim de la Bagdad decât pentru o perioadă de 60 sau 90 de zile, timp necesar pentru a transmite experienţa lor în domeniul conducerii. "Sunt lideri în Irak. Pe unii vom fi capabili să-i identificăm imediat după eliberarea Irakului, pe alţii pe măsură ce reconstrucţia va continua", a declarat oficialul american.

Un reprezentant al Congresului Naţional Irakian (cea mai mare grupare de opoziţie din exil), Kanan Makiya, a avertizat însă că viitorul guvern interimar nu va trebui să includă nici un responsabil politic sau militar asociat fostului regim. "Aşa cum era de neconceput prezenţa unui nazist de rang înalt într-un guvern german după cel de-al II-lea Război Mondial, aşa este inimaginabilă implicarea unui membru important al partidului Baas sau oameni apropiaţi regimului lui Saddam Hussein într-o viitoare administrare a Irakului", a declarat acesta. 

Egiptul şi Iordania s-au pronunţat, la 14 aprilie a.c., pentru limitarea numărului de emigranţi în componenţa noului guvern de la Bagdad, care trebuie, în opinia celor două ţări, să asigure retragerea totală a forţelor coaliţiei americano-britanice de pe teritoriul Irakului. 

După convorbirile care au avut loc la Amman, între regele Iordaniei, Abdullah al II-lea, şi preşedintele egiptean, Hosni Mubarak, ministrul de externe iordanian, Marwan am-Muasher, a declarat că noul guvern irakian se va bucura de sprijinul ţărilor din regiune doar în cazul în care va reprezenta întregul popor irakian şi nu va fi compus, cu precădere, din lideri ai opoziţiei irakiene din emigraţie. De asemenea, Marwan am-Muasher a afirmat că Iordania şi Egiptul sunt preocupate de integritatea teritorială a Irakului. 

*

Potrivit unui raport al Agenţiei Centrale de Informaţii a SUA, nici opoziţia irakiană din exil nu va fi bine primită în Irak de către populaţia locală. Astfel, persoane precum preşedintele Congresului naţional Irakian, Ahmed Khalabi, sau preşedintele Consiliului Suprem pentru Revoluţia Islamică în Irak, Mohammed Bager al-Hakim, nu vor avea sprijinul populaţiei.

 

? Procesul de tranziţie 

 

Potrivit ministrului adjunct al apărării, Paul Wolfowitz, guvernul american preconizează că procesul de tranziţie din Irak va cuprinde trei etape, ultima fiind stabilirea unui guvern irakian.

În prima etapă, Irakul va fi guvernat de reprezentanţii Biroului de reconstrucţie şi de ajutor umanitar. Principala misiune a acestei structuri de conducere va consta în coordonarea şi ajutorarea organizaţiilor care furnizează asistenţă umanitară, precum şi în refacerea serviciilor de primă necesitate, ca distribuţia apei, a electricităţii şi asistenţa medicală. 

După realizarea acestor sarcini prioritare, în cadrul celei de a doua etape, administrarea ţării va fi încredinţată unei autorităţi irakiene interimare, formată din reprezentanţi ai tuturor grupărilor religioase şi etnice, inclusiv din rândul irakienilor exilaţi. "Acest fapt va da posibilitate irakienilor să înceapă imediat procesul de reconstrucţie politică şi economică a ţării lor", a precizat Paul Wolfowitz, la 9 aprilie a.c. în faţa Comisiei de apărare din Congresul SUA. 

Cea mai mare responsabilitate a autorităţii interimare va fi aceea de a demara procesul de organizare a unor alegeri locale şi de redactare a unei noi Constituţii, proces care se va încheia odată cu instalarea unui nou guvern irakian. Tot în această etapă vor fi create ministere conduse de reprezentanţi ai Administraţiei SUA, care vor funcţiona în paralel cu cele conduse de autorităţile irakiene. 

În cea de a treia etapă, guvernul irakian îşi va asuma în întregime controlul ţării, iar legitimitatea sa se va întemeia pe alegerile desfăşurate potrivit prevederilor noii Constituţii. "Avem intenţia de a preda soarta Irakului în mâinile irakienilor înşişi de îndată ce va fi posibil. Aşa cum a afirmat preşedintele George W. Bush, Statele Unite au intenţia de a rămâne în Irak atât timp cât va fi nevoie, dar nici o zi în plus", a precizat Paul Wolfowitz. Oficialul Pentagonului nu a furnizat amănunte cu privire la durata funcţionării guvernului interimar şi nici cu privire la efectivele şi perioada misiunii trupelor americane sau a personalului civil, care vor rămâne în Irak după încheierea războiului. 

▪ Opinii privind evoluţia politică a zonei Golfului după încheierea războiului 

 

Secretarul general al Ligii Arabe, Amr Moussa, a avertizat la 11 aprilie a.c., că, după încheierea războiului din Irak, "eventualitatea unui nou conflict cu o altă ţară din Orientul Mijlociu va turna gaz pe foc". Declaraţia liderului arab a fost făcută pe fondul comentariilor oficialilor americani la adresa Siriei şi Iranului, ambele incluse pe lista naţiunilor teroriste de preşedintele George W. Bush, fapt ce a alimentat speculaţiile potrivit cărora, după încheierea cu succes a războiului din Irak, Statele Unite ar putea ataca aceste ţări. 

Amr Moussa a apreciat că Statele Unite trebuie să acţioneze rapid pentru realizarea unui acord de pace israeliano-palestinian după terminarea campaniei din Irak. În urma discuţiilor pe care le-a avut la sediul Naţiunilor Unite din New York, cu Secretarul general al ONU, Kofi Annan, Amr Moussa a apreciat că "situaţia în teritoriile palestiniene ocupate este atât de serioasă, încât nu o putem ignora, acuzând un stat sau altul şi apoi aplicând sau cerând să se aplice «teoria dominoului», care va turna şi mai mult gaz pe foc". Dacă această teorie va fi pusă în aplicare, rezultatul va fi "sfârşitul Orientului Mijlociu şi a tot ceea ce este legat de Orientul Mijlociu", a avertizat Secretarul general al Ligii Arabe. 

Analiştii politici apreciază că, deşi nu a numit Statele Unite, afirmaţiile lui A. Moussa au făcut trimitere la recentele declaraţii ale ministrului american al apărării, Donald Rumsfeld, care a acuzat Siria şi Iranul că îl sprijină pe Saddam Hussein, şi la cele făcute de vicepreşedintele american Dick Cheney, care a spus că SUA vor face totul pentru a înfrânge terorismul. 

Oficialităţile americane au precizat în mod repetat că nu au planuri de război împotriva Siriei şi Iranului, ci că doar menţin în atenţie aceste ţări. Secretarul de stat, Colin Powell, a declarat că Administraţia americană "nu are vreun plan sau vreo listă cu naţiuni pe care ar urma să le atace una după cealaltă". 

"Dacă va fi un pas următor după ceea ce s-a întâmplat în Irak, atunci e nevoie de concentrare pe problema ocupaţiei israeliene a Cisiordaniei şi Fâşiei Gaza, căreia trebuie să i se pună capăt cât mai repede posibil", a concluzionat Secretarul general al Ligii Arabe.

*

"Cucerirea palatelor lui Saddam Hussein din Bagdad de către forţele aliate a produs, se pare, cel mai mare şoc în lumea arabă, după victoria Israelului în «războiul de şase zile» din 1967, însă, elita regională nu conştientizează încă adevăratul impact al acestui act", apreciază analiştii cotidianului britanic "The Daily Telegraph". În planul posibilelor consecinţe, publicaţia britanică aminteşte "principiul dominoului" ale cărui efecte se vor face în curând resimţite în Orientul Mijlociu, făcând referire la faptul că unii oficiali ai Administraţiei americane nu se feresc să afirme că ţările din regiune cu un regim autocratic abuziv vor fi nevoite să cedeze în cele din urmă sistemului bazat pe valorile democraţiei liberale şi să încheie pacea cu Israelul. 

Analiştii politici nu exclud posibilitatea ca schimbările care vizează în prezent Irakul să fie impuse, ulterior, Siriei, Iordaniei sau Iranului, apreciind că "problema este relativ simplă: angrenajul se va prăbuşi din cauza fisurilor provocate de instabilitatea internă sau va fi nevoie de un mic ajutor din partea SUA?". Însă efectele ar putea să nu fie cele scontate, consideră publicaţia britanică, evocând experienţa în acest sens a Israelului: "este greu să impui cu forţa schimbări politice majore, astfel de tentative nu trec de obicei nesancţionate, determinând radicalizarea unei părţi a societăţii". "The Daily Telegraph" aminteşte faptul că, în anul 1967, israelienilor li se părea că este foarte uşor de ajuns la un acord de pace cu ţările arabe, însă, ulterior, şi-au dat seama cât de mult s-au înşelat. "Bandajându-şi rănile după înfrângerea suferită, ţările arabe au adoptat politica «celor trei de Nu!»: nu păcii cu Israelul, nu recunoaşterii Israelului, nu negocierilor cu Israelul. Între timp, militanţii palestinieni din exil, pierzându-şi speranţa că forţele militare arabe vor instaura un stat palestinian independent, au ales calea rezistenţei prin terorism". 

Totuşi, analiştii politici nu exclud nici posibilitatea ca SUA să reuşească acolo unde Israelul a eşuat, mai ales că o bună parte a populaţiei multor ţări arabe acceptă valorile democraţiilor liberale. În acest sens, "The Daily Telegraph" prezintă declaraţia unui oficial saudit care şi-a exprimat speranţa într-o prezenţă americană de lungă durată în zonă, unde să instaureze democraţia, aşa cum SUA au făcut-o odinioară în Japonia.

*

Şeful diplomaţiei turce, Abdullah Gul, a avertizat, la 10 aprilie a.c., că autorităţile turceşti urmăresc cu atenţie evoluţia situaţiei din nordul Irakului, iar Turcia va face tot ce e necesar după preluarea de către forţele kurde a oraşului irakian Kirkuk, transmite AFP.

Turcia a declarat în repetate rînduri, după declanşarea crizei irakiene, că ocuparea de către kurzi a oraşelor Mosul şi Kirkuk - care dispun de importante resurse petroliere - va reprezenta un motiv de intervenţie în nordul Irakului a armatei turce. Guvernul Turciei se teme că, în cazul preluării controlului asupra resurselor petroliere din această zonă, kurzii vor dispune de mijloacele necesare pentru aplicarea unei politici separatiste, care ar putea influenţa şi minoritatea kurdă din Turcia.

Un membru al guvernului Turciei a declarat că o administraţie permanentă kurdă la Kirkuk ar fi inacceptabilă: "Încercăm să aflăm dacă forţele kurde au pătruns în Kirkuk în coordonare cu forţele americane sau dacă a fost vorba de un eveniment spontan". El a precizat că autorităţile turce nu ar avea motive de îngrijorare dacă luptătorii kurzi "au intrat în oraş cu câteva camioane pentru a oferi populaţiei un spectacol şi dacă vor părăsi zona. Însă ar fi inacceptabil dacă au intrat în oraş cu intenţia de a prelua controlul şi de a crea un nou sistem administrativ".

De asemenea, Turcia nu va autoriza emigrarea kurzilor în nordul Irakului şi schimbarea structurii demografice a zonei. "Nu vom autoriza intrarea persoanelor înarmate, sau a civililor care ar putea schimba structura demografică a acestor oraşe", a declarat şeful diplomaţiei turce, Abdullah Gul, adăugând că autorităţile turce l-au informat pe secretarul de stat, Colin Powell, despre acest punct de vedere.

Kurzii irakieni revendică oraşele Mosul şi Kirkuk, care dispun de importante resurse de petrol, afirmând că regiunea a fost locuită de populaţia kurdă, înainte de arabizarea forţată a acestor localităţi de către regimul lui Saddam Hussein. În schimb, minoritatea turkmenă susţinută de Turcia afirmă că reprezentau majoritatea în aceste oraşe, înainte de preluarea puterii de către Saddam Hussein.

*

Pentru prima dată de la declanşarea războiului din Irak, la Saint-Maxime (Franţa), a avut loc în perioada 9-10 aprilie a.c., o şedinţă a miniştrilor de externe din Europa şi Africa de Nord, cu prilejul celei de-a treia reuniuni ministeriale în cadrul "Dialogului 5 plus 5", ce cuprinde Algeria, Spania, Franţa, Italia, Libia, Malta, Maroc, Mauritania, Portugalia şi Tunisia. 

O parte a concluziilor acestei reuniuni a miniştrilor din cele 10 ţări se referă la conflictul irakian şi la impactul acestuia în regiune şi, în special, asupra Mediteranei occidentale. 

În intervenţiile lor, miniştrii şi-au exprimat îngrijorarea faţă de situaţia umanitară a populaţiei civile irakiene şi au subliniat necesitatea acordării unui ajutor de urgenţă. Menţionând importanţa unităţii şi integrităţii teritoriale a Irakului, miniştrii au subliniat că irakienii trebuie să-şi recupereze, "cât mai repede posibil, deplina suveranitate". 

Potrivit participanţilor la reuniune, ONU trebuie să aibă un rol central în procesul de reconstrucţie politică, administrativă, economică şi socială a Irakului. De asemenea, s-a mai evidenţiat faptul că trebuie să se aibă în vedere, în mod permanent, consecinţele economice ale actualei situaţii din Irak asupra turismului din ţările mediteraneene. 

Un alt subiect dezbătut în cadrul lucrărilor a fost criza din Orientul Mijlociu. Cei zece miniştri de externe au subliniat importanţa menţinerii stabilităţii regiunii şi au apreciat că "trebuie să se facă toate eforturile pentru reluarea procesului de pace palestiniano-israelian". În acest context, ei au cerut publicarea şi aplicarea fără întârziere a "foii de parcurs" adoptate de Cvartetul pentru Orientul Mijlociu (SUA, Rusia, Uniunea Europeană şi ONU), care prevede crearea unui stat palestinian în 2005. 

Şeful diplomaţiei franceze, Dominique de Villepin, a apreciat că trebuie depuse eforturi pentru a se evita o divizare între ţările de pe cele două maluri ale Mediteranei şi a subliniat că terorismul constituie o "ameninţare globală împotriva căreia este nevoie de cooperare şi solidaritate". 

Potrivit ministrului francez, "imigraţia constituie una dintre cele mai mari provocări pentru Mediterana occidentală". Dominique de Villepin a mai exprimat necesitatea armonizării progresive a statutului de imigrant în ţările de primire şi a luptei împotriva imigraţiei clandestine. 

*

"Disensiunile apărute între SUA şi Germania pe tema războiului din Irak ar putea marca debutul unor procese majore geostrategice la nivel global, în urma cărora unii aliaţi ai SUA ar putea crea noi blocuri pentru a contracara expansiunea unilaterală a acestei ţări în lume", se apreciază în raportul pe care Agenţia Centrală de Informaţii a SUA l-a prezentat Congresului.

O prognoză similară a făcut-o Robert Hutchings, preşedintele Consiliului Naţional pentru serviciile de informaţii ale SUA. În opinia expertului american, divergenţele dintre SUA şi Germania sau SUA şi Franţa depăşesc cadrul unor simple neînţelegeri între două ţări. 

"Conflictul din Irak a impulsionat contradicţiile transatlantice apărute după încheierea războiului rece", a apreciat analistul american, precizând că, în ciuda divergenţelor, cele trei ţări ar putea să-şi amelioreze raporturile dacă problemele existente între ele vor fi dezbătute în cadrul organizaţiilor internaţionale. Robert Hutchings consideră că în ultimul deceniu, "disensiunile transatlantice n-au fost decât disimulate în siropul dulceag al declaraţiilor privind existenţa unor relaţii armonioase". 

Pe de altă parte, expertul american a afirmat că Franţa şi Germania n-au făcut nimic pentru a evita războiul din Irak, de aceea, ambele state merită să fie criticate pentru că nu au oferit o alternativă reală la planurile SUA în Irak. Cu toate că perioada de armonie între SUA, Germania, Marea Britanie şi Franţa a luat sfârşit, R. Hutchings a apreciat că există suficiente domenii unde aceste ţări pot coopera în consens, cum ar fi terorismul, domeniu în care Franţa şi Germania acordă sprijin total SUA. 

Spre deosebire de marile puteri europene, "China, criticul de serviciu al SUA, a exprimat o poziţie rezervată în problema irakiană". Potrivit expertului american, China a sperat să câştige din această dezbinare survenită între Europa şi SUA. De asemenea, o poziţie moderată a avut şi Rusia, care cu toate că a aderat la poziţia franco-germană în criza irakiană, spre deosebire de cele două state, n-a excelat în critici la adresa SUA. "Astfel, afirma expertul american, alianţa privilegiată dintre Rusia şi SUA a scăpat neafectată de războiul din Irak, urmând să fie mai departe consolidată".

*

"Nu va fi suficient să se câştige războiul, problema va fi şi aceea a câştigării păcii", aprecia la 9 aprilie a.c., renumitul ziarist Igor Man în editorialul ziarului italian "La Stampa". Jacques Berque, un specialist al istoriei lumii arabe, a afirmat recent: "Nimeni nu dovedeşte că a înţeles faptul că războaiele coloniale au o trăsătură specifică: a le câştiga este mai rău decât a le pierde. Şi aceasta, fiindcă cu cât victoria devine mai zdrobitoare, cu atât devine mai inutilă". "Eu cred că al doilea Război din Golf, dacă privim mai atent, nu este chiar un război colonial, deşi uneori riscă să-i semene. În rest, cred că Jacques Berque are dreptate. Şi cine ne spune că la baza «marelui refuz» al preşedintelui francez, Jacques Chirac, nu stă paradoxul-adevăr al lui J. Berque?", apreciază Igor Man. 

"Zilele, săptămânile care urmează vor fi cu adevărat decisive", continuă analistul cotidianului italian. "Dacă SUA, încetând orice accent mesianic, vor şti să-şi urmeze propria vocaţie istorică pentru pragmatismul libertăţii, campania din Irak se va putea rezolva printr-un triumf. În loc să se gândească la Saddam Hussein, vor trebui să se ocupe de Palestina. Problema palestiniană este privită în termeni geopolitici, iar masele arabe o văd în termeni etici", a precizat Igor Man, care a adăugat: "este adevărat că diferiţilor raişi nu le pasă deloc, sau aproape deloc, de «fraţii palestinieni», dar problema palestiniană a devenit de-acum o rană insuportabilă". 

"Dacă la problema palestiniană mai adăugăm frustrarea extremiştilor lui Allah şi Islamul radical care incită la terorismul sinucigaş, vom avea devastatoarea bombă atomică a săracilor. Pentru a o dezamorsa poate că ar fi din nou utili artificierii Bătrânii Europe. SUA au puterea, noi avem experienţa", a conchis ziaristul italian.

 

 ▪ Consideraţii ale experţilor militari privind desfăşurarea războiului

Potrivit unor experţi militari şi comandanţi din cadrul coaliţiei americano-britanice, intervenţia militară din Irak poate reprezenta, prin agilitatea şi fermitatea acţiunii şi prin utilizarea tehnologiilor ultramoderne, modelul războiului secolului XXI. 

"Tehnologia superioară pe care o deţinem în prezent este, probabil, cea mai evidentă diferenţă între războiul din Golf, din 1991, şi conflictul actual", a declarat vicepreşedintele american, Dick Cheney, fost secretar al Ministerului Apărării în perioada primei campanii militare din Irak. "În timpul războiului din Golf, din 1991, doar un avion de luptă din cinci avea capacitatea de a lovi un obiectiv folosindu-se de tehnica ghidării prin laser. În prezent, toate aparatele au această capacitate", a precizat D. Cheney. 

Experţii militari au afirmat că numai 9% dintre bombele lansate în 1991 puteau fi ghidate cu precizie. În cadrul conflictului actual, au fost lansate un total de 15.000 de proiectile ghidate şi 7.500 de bombe fără ghidare. Dacă sunt luate în calcul şi cele peste 750 de rachete de croazieră, procentajul muniţiilor cu ghidare s-a ridicat la 68%.

Potrivit experţilor militari, în 1991, un obiectiv fotografiat de un avion de spionaj putea fi atacat după aproximativ două zile. În prezent, acest lucru poate fi realizat în câteva minute. "În conflictul anterior, comandanţii utilizau hărţi, creioane şi comunicaţii radio, pentru planificarea misiunilor. În prezent, chiar şi în vehiculele de luptă, militarii urmăresc acţiunea pe monitoare de calculator", a adăugat D. Cheney.

Cu toate acestea, cel mai important element oferit de tehnologie strategilor militari a fost un mod complet diferit de abordare a războiului modern. Succesul trupelor aliate în Irak se datorează şi flexibilităţii forţelor militare americane, capacităţii de adaptare permanentă la modificările din teren, la situaţiile de luptă neaşteptate şi la schimbarea tacticii forţelor irakiene. Forţele americane s-au confruntat cu schimbări de ultimă oră, încă de la declanşarea conflictului din Irak, când planul iniţial de atac a fost modificat, ca urmare a refuzului Turciei de a permite prezenţa militarilor americani pe teritoriul său. În plus, aceştia au fost nevoiţi să lanseze atacul terestru cu o zi înainte decât se prevăzuse şi s-au confruntat cu lupte de gherilă în oraşele din sudul Irakului. Comandantul forţelor britanice din Irak, mareşalul Brian K. Burridge, a apreciat că actuala intervenţie din Irak reprezintă o operaţiune pe care "istoricii, experţii şi analiştii militari o vor descrie în cel mai mic detaliu, timp de mulţi ani".

 

 ▪ Previziuni ale FMI privind situaţia economiei mondiale în anul 2003 

 

În raportul intitulat "Previziuni economice mondiale", dat publicităţii la 9 aprilie a.c., experţii Fondului Monetar Internaţional apreciază că "economia mondială va înregistra în anul 2003 o rată de creştere inferioară celei estimate, ca urmare a războiului din Irak, iar în cazul în care conflictul nu se va încheia rapid consecinţele ar putea fi mult mai grave".

FMI estimează că dezechilibrele manifestate în economia mondială se vor menţine şi în 2003, SUA fiind, totuşi, sursa principalelor creşteri ale pieţelor mondiale, în condiţiile în care ţările din Europa Occidentală şi Japonia nu au reuşit să-şi relanseze economiile. 

În raportul realizat de experţii FMI se apreciază că rata creşterii economiei Statelor Unite va fi de 2,2% în 2003, faţă de un procent de 2,6% prevăzut în raportul anterior (septembrie 2002), în timp ce pentru anul 2004 acest indicator macroeconomic este estimat la 3,6%. 

În pofida încetinirii ritmului de creştere economică din SUA, performanţele pe care economia americană le va înregistra în acest an vor fi superioare celor prognozate pentru statele europene ce folosesc moneda euro, unde rata creşterii economice ar urma să fie de 1,1% în acest an şi de 2,3% în 2004. 

În ceea ce priveşte ţările candidate, FMI apreciază că este de aşteptat o perioadă de ajustare a politicilor fiscale, deşi indicele de creştere economică ar putea fi mai mic decât cel înregistrat în anul precedent şi care a fost cuprins între 2 şi 6%. 

Raportul FMI evidenţiază că multe dintre ţările din regiune sunt expuse unor riscuri în ce priveşte creşterea economică. Un prim risc imediat ar fi cel legat de un război prelungit în Irak, ce ar putea afecta economiile ţărilor central-europene, în special pe cea a Bulgariei, printr-o creştere a preţului petrolului şi o reducere a exporturilor către Uniunea Europeană, având în vedere schimburile comerciale intense cu UE. 

România - se afirmă în raportul FMI - asemeni ţărilor baltice, ar putea fi mai puţin afectată de un război prelungit în Irak datorită producţiei proprii de petrol. Economia Turciei poate fi afectată de războiul din Irak având în vedere reducerea numărului de turişti şi a veniturilor obţinute din export, creşterea ratei dobânzilor şi a inflaţiei însoţite de o deteriorare a poziţiei externe şi a posibilităţilor de acoperire a datoriei publice. 

Economiile ţărilor din Europa Centrală şi de Est vor avea, de asemenea, de suferit de pe urma performanţelor slabe ale economiilor din Europa Occidentală, ceea ce va avea ca efect scăderea exporturilor est-europene, a fluxurilor de investiţii străine atrase şi a cheltuielilor de capital, impactul creşterii sub aşteptări a ratei economice în Europa Occidentală asupra exporturilor din ţările candidate la aderare fiind deja pus în evidenţă în a doua jumatate a anului 2002. 

Un al treilea risc este legat de politica fiscală, unde lipsa de progres în controlarea deficitului public ar putea slăbi încrederea pieţei şi ar putea limita activitatea economică în ţările cu mari deficite externe sau cu presiuni puternice asupra sistemului de pensii. 

 

2. Lucrările summit-ului franco-germano-rus de la Sankt-Petersburg

 

Întâlnirea la nivel înalt, care a avut loc în perioada 11-12 aprilie a.c., la Sankt Petersburg, între preşedintele Rusiei, Vladimir Putin, preşedintele Franţei, Jacques Chirac, şi cancelarul Germaniei, Gerhard Schroeder, a urmărit, potrivit analiştilor politici, revenirea mai semnificativă pe scena irakiană a celor trei state, care vor să-şi facă simţită prezenţa, prin intermediul ONU, în tot ceea ce priveşte deciziile majore privind viitorul de după război al Irakului.

Rusia, Germania şi Franţa şi-au exprimat opoziţia comună faţă de instaurarea unei tutele americane asupra Irakului şi au subliniat legitimitatea Naţiunilor Unite. 

"Situaţia internaţională justifică aceste întâlniri, indiferent că este vorba despre evoluţia evenimentelor din Irak, Orientul Mijlociu sau, la modul general, despre acţiunea care trebuie întreprinsă împotriva proliferării armelor de distrugere în masă", a declarat preşedintele francez, la începutul reuniunii. El a pledat în favoarea unei subordonări a forţei faţă de drept, insistând asupra necesităţii ca Naţiunile Unite să aibă un rol central după război, atât pe plan umanitar, cât şi economic şi politic. "Mâine, după etapa necesară de asigurare a securităţii, Naţiunile Unite trebuie să joace un rol central pentru asigurarea reinstaurării suveranităţii Irakului şi redarea demnităţii pentru poporul irakian", a spus Jacques Chirac.

Vladimir Putin a respins categoric acordarea unui rol strict umanitar pentru Naţiunile Unite afirmând că această misiune le revine forţelor de ocupaţie, în timp ce numai ONU poate oferi legitimitate unui nou regim irakian. El a insistat asupra "rolului unic al ONU ca mecanism de reglementare în problemele internaţionale", adăugând că obiectivele nu vor putea fi atinse "fără o cooperare în zona euro-atlantică".

Cei trei lideri au susţinut ideea unei lumi fondate pe principiile dreptului, criticând sistemul unipolar dominat de Statele Unite. Preşedintele rus a folosit un limbaj dur, denunţând tendinţa Statelor Unite de "a exporta revoluţia capitalist-democratică, asemănătoare neocolonialismului, care riscă să provoace războaie fără sfârşit". "Noi, alianţa anti-război, nu avem dreptul să lăsăm să se întâmple acest lucru", a adăugat V. Putin, într-un moment în care Statele Unite îşi accentuează presiunile asupra Siriei.

Totuşi, cei trei lideri europeni au încercat să nu sporească tensiunile din relaţiile cu Statele Unite, V. Putin făcând referire la necesitatea unei cooperări în zona euro-atlantică, iar J. Chirac declarându-se convins că este posibilă refacerea unităţii comunităţii internaţionale divizate pentru moment.

Preşedintele Vladimir Putin a declarat, în cadrul Forumului de dialog franco-germano-rus, că principala sarcină a autorităţilor germane şi ruse este aceea de a forma un sistem european de securitate eficient. "Stabilitatea Europei, în multe privinţe, este sinonimă cu stabilitatea ţărilor noastre, şi de aceea este necesar să conlucrăm pentru a contracara ameninţările existente", a afirmat preşedintele rus, adăugând că "adevăratele relaţii de parteneriat sunt construite pe cooperare politică şi economică, precum şi pe relaţiile existente în sferele umană şi culturală". În opinia sa, Germania şi Rusia ar trebui să îşi intensifice eforturile pentru promovarea unui sistem global de drept internaţional, unanim acceptat. 

La rândul său, cancelarul german Gerhard Schroeder a afirmat că "relaţiile ruso-germane nu au ajuns niciodată în ultimii 100 de ani la un nivel atât de ridicat precum cel actual".

Referitor la această reuniune, încheiată fără adoptarea unei declaraţii comune, analiştii politici au apreciat că summit-ul franco-germano-rus "nu va schimba peisajul mondial" şi nu a reuşit să dea vreun semnal privind crearea unei axe Paris-Berlin-Moscova, evocată înainte de începerea lucrărilor.

 

3. Situaţia din Coreea de Nord

 

Consiliul de Securitate al Naţiunilor Unite a dezbătut, la 9 aprilie a.c., într-o şedinţă cu uşile închise, o declaraţie propusă de SUA, membru permanent cu drept de veto, prin care se condamnă ultimele decizii ale Coreei de Nord privitoare la programul său nuclear, declaraţia întâmpinând deja opoziţia Chinei şi rezervele Rusiei, alte două state membre cu drept de veto ale Consiliului de Securitate al ONU.

Şedinţa Consiliului de Securitate a fost programată ca urmare a solicitării Agenţiei Internaţionale pentru Energie Atomică (AIEA), care a acuzat Republica Populară Democrată Coreeană de nerespectarea obligaţiilor în domeniul nuclear. Coreea de Nord a calificat aceasta reuniune a Consiliului de Securitate drept "un preludiu al unui război" şi a avertizat că orice sancţiune va fi considerată drept "un act de război" împotriva sa.

Consilierul special al Secretarului general al ONU pentru probleme nord-coreene, Maurice Strong, a avertizat că regimul de la Phenian se pregăteşte de război, temându-se că, după Irak, SUA vor ataca Coreea de Nord, inclusă de preşedintele american, George W. Bush, pe aşa-numita "axă a răului". 

*

Autorităţile nord-coreene au acuzat Japonia de o nouă tentativă de destabilizare a situaţiei din regiune, potrivit unui comunicat difuzat de agenţia oficială de presă de la Phenian. "Japonia ar trebui să aibă un comportament mai prudent, cel puţin din motivul că se află în bătaia loviturilor RPD Coreene", se menţionează în comunicat, apreciindu-se că lansarea recentă de către Japonia a unui satelit spion pe orbită nu înseamnă altceva, decât relansarea programului său militar. "Japonezii vor să profite de războiul din Irak pentru a crea o astfel de situaţie în care să poată prelua controlul asupra Asiei", se mai afirmă în documentul agenţiei nord-coreene. 

*

"În urma declaraţiilor Statelor Unite şi Coreei de Nord, care nu favorizează începerea negocierilor, criza din Peninsula Coreeană continuă să se agraveze şi se apropie de linia roşie, de la care este posibilă o reacţie necontrolată", a declarat la 11 aprilie a.c., adjunctul ministrului rus de externe, Aleksandr Losiukov. "Suntem obligaţi să reflectăm la măsurile preventive pentru a ne apăra interesele şi pentru a ne apăra populaţia de pe teritoriile apropiate de Coreea de Nord, în cazul unui conflict serios în această regiune", a adăugat el.

"Rusia îşi va schimba poziţia privind adoptarea unor sancţiuni internaţionale asupra statului nord-coreean dacă acesta va începe să producă arme nucleare", a afirmat adjunctul ministrului rus de externe. "Ne vom opune adoptării unor sancţiuni ale ONU asupra RPD Coreene dacă oficialităţile nord-coreene vor continua să se situeze pe o poziţie responsabilă. Rusia îşi va schimba, însă, radical poziţia dacă Coreea de Nord va produce arme nucleare, pentru că eventuala lor folosire contravine intereselor Rusiei", a subliniat oficialul rus. 

*

La rândul său, China a făcut apel la soluţionarea paşnică a problemei nucleare nord-coreene, pe calea dialogului, exprimându-şi speranţa că "părţile interesate se vor abţine de la acţiuni care ar putea să deterioreze situaţia din Peninsula Coreea". Declaraţia a fost făcută de şeful diplomaţiei chineze, în cadrul unei conferinţe de presă, la încheierea convorbirilor pe care le-a purtat cu omologul său sud-coreean, Yoon Young Kwan. 

Cu prilejul acestor discuţii, Coreea de Sud s-a pronunţat pentru reglementarea situaţiei nucleare nord-coreene pe calea unui dialog multilateral, potrivit dorinţei Administraţiei americane, şi nu pe calea dialogului bilateral asupra căreia insistă liderii nord-coreeni, care refuză implicarea unei terţe părţi la negocierile cu SUA. 

China şi Coreea de Sud au convenit să colaboreze în sensul atragerii liderilor nord-coreeni la dialog, subliniind necesitatea de a se păstra statutul de zona denuclearizată în Peninsula Coreea şi stabilitatea în această regiune. 

 

4. Summit-ul de la Belgrad al Procesului de Cooperare în Europa de Sud-Est 

 

La Belgrad s-a desfăşurat, la 9 aprilie a.c., reuniunea la nivel înalt a Procesului de Cooperare în Europa de Sud-Est (SEECP), organizată de preşedinţia anuală în exerciţiu a acestei structuri subregionale, asigurată în prezent de Serbia-Muntenegru.

Conceput ca o structură subregională neinstituţionalizată, Procesul de Cooperare în Europa de Sud-Est şi-a propus drept obiective prioritare convenirea unor măsuri de întărire a stabilităţii, securităţii şi relaţiilor de bună vecinătate între statele membre, în paralel cu identificarea căilor şi modalităţilor de intensificare a cooperării multilaterale în diverse domenii - economic, social, transporturi şi comunicaţii, combaterea crimei organizate, a traficului ilicit de droguri şi a terorismului. 

Ansamblul acestor obiective este definit de interesele concrete ale celor opt state participante la SEECP, respectiv, Albania, Bosnia-Herţegovina, Bulgaria, Grecia, Macedonia, România, Serbia-Muntenegru şi Turcia, Croaţia având statut de observator. 

La lucrările summit-ului SEECP au fost prezenţi şi reprezentanţi ai Uniunii Europene, ai Consiliului Europei, ai Organizaţiei Naţiunilor Unite şi ai Organizaţiei pentru Securitate şi Cooperare în Europa. 

Unul dintre principalele subiecte aflate pe ordinea de zi a reuniunii a fost războiul din Irak, mai mulţi vorbitori subliniind necesitatea implicării Naţiunilor Unite în reglementarea conflictelor din lume.

"Războiul din Irak a pus în evidenţă necesitatea păstrării stabilităţii şi ordinii în lume", a declarat preşedintele bulgar, Gheorghi Pârvanov, care a subliniat că summit-ul SEECP trebuie să pledeze, între altele, pentru "menţinerea rolului cheie al ONU în reglementarea crizelor bilaterale şi internaţionale". "Sperăm, de asemenea, că relaţiile dintre Europa şi SUA vor reveni pe făgaşul normal", a adăugat preşedintele bulgar. 

Premierul elen, Costas Simitis, a insistat la rândul său asupra păstrării integrităţii teritoriale şi a suveranităţii Irakului, exprimându-şi profundul regret pentru faptul că Uniunea Europeană nu a reuşit să găsească o soluţie paşnică la criza irakiană. Şeful executivului grec şi-a exprimat speranţa că războiul din Irak se va încheia cât de curând, iar pierderile de vieţi omeneşti şi suferinţele nu vor fi prea mari. 

Exprimând, de asemenea, necesitatea implicării ONU în menţinerea stabilităţii în lume, preşedintele croat Stipe Mesic a declarat: "Ştiu că nu împărtăşim puncte de vedere comune cu privire la reglementarea crizei irakiene, dar dacă ţinem la viitorul omenirii trebuie să ne punem de acord pentru întărirea rolului ONU". 

Premierul Turciei, Recep Tayyip Erdogan, s-a pronunţat pentru un Irak "liber, suveran şi unit din punct de vedere teritorial. Turcia doreşte să vadă că Irakul a devenit un stat fără arme de distrugere în masă, în care domneşte pacea şi toate populaţiile sunt reprezentate în administraţie".

Participanţii la lucrări au adoptat un document final cu 23 de puncte, Declaraţia de la Belgrad, care reiterează angajamentele celor opt state membre ale acestei structuri de cooperare subregională faţă de principiile de bază şi obiectivele cuprinse în Carta relaţiilor de bună vecinătate, stabilitate, securitate şi cooperare în Europa de Sud-Est. În acest sens, a fost afirmată hotărârea fermă a statelor participante la SEECP de menţinere a păcii şi stabilităţii, de promovare a relaţiilor de bună vecinătate, de întărire a cooperării şi de realizare a deplinei prosperităţi în regiune.

În documentul final, se apreciază faptul că războiul din Irak trebuie să se încheie cu un minimum de pierderi de vieţi omeneşti şi de suferinţe umane, semnatarii documentului reiterându-şi angajamentul faţă de rolul fundamental al ONU în sistemul internaţional, Consiliul de Securitate al ONU trebuind să aibă prima responsabilitate în menţinerea securităţii şi păcii internaţionale. 

De asemenea, semnatarii Declaraţiei de la Belgrad consideră că Naţiunile Unite trebuie să continue să joace un rol central şi substanţial şi după ce va lua sfârşit această criză, inclusiv în ceea ce priveşte asistenţa umanitară şi reconstrucţia Irakului. 

În document a fost reafirmat angajamentul celor opt state faţă de cooperarea deplină cu Tribunalul Penal Internaţional pentru fosta Iugoslavie, precum şi angajamentul puternic pentru combaterea terorismului sub toate formele, care reprezintă tot atâtea ameninţări la adresa stabilităţii şi securităţii în regiune, atât pentru statele, cât şi pentru vieţile cetăţenilor din aceste state. 

Se apreciază faptul că procesul de cooperare reprezintă "cea mai bună reflectare şi expresie a aspiraţiilor comune şi a solidarităţii ţărilor participante, de realizare a unei perspective clare pentru integrarea în procesele ce au loc în Europa". "Ţelul nostru, se subliniază în document, este ca toate ţările din regiune să devină membre ale Uniunii Europene şi să ia parte deplină la edificarea viitorului Europei". 

 

5. Aspecte recente privind crearea statului palestinian 

 

Ministrul german de externe, Joschka Fischer, care a început, la 7 aprilie a.c. un turneu în Israel şi teritoriile palestiniene, şi-a exprimat opinia în favoarea "foii de parcurs pentru pace"**, concepută de Cvartetul pentru Orientul Mijlociu (UE-SUA-ONU-Rusia), care prevede crearea unui stat palestinian până în 2005, posibilitate din ce în ce mai discutată după răsturnarea regimului irakian al lui Saddam Hussein.

În cadrul întrevederii cu preşedintele Israelului, Joscka Fischer s-a declarat foarte preocupat de degradarea relaţiilor dintre Israel şi Europa. 

Ministrul german de externe s-a întâlnit la Ramallah, în Cisiordania, şi cu preşedintele Autorităţii Naţionale Palestiniene, Yasser Arafat, şi cu premierul palestinian Mahmoud Abbas, după ce a avut întrevederi cu premierul şi ministrul de externe ai Israelului, Ariel Sharon, respectiv Sylvan Shalom. Cu acest prilej, şeful diplomaţiei germane a avertizat în legătură cu anumite rezerve puse de Israel în privinţa "foii de parcurs", în special în ceea ce priveşte problema refugiaţilor palestinieni din 1948. 

Ministrul israelian de externe a cerut, la rândul său, ca palestinienii să renunţe la dreptul de revenire a celor circa 4 milioane de persoane, care au părăsit teritoriile de la începutul negocierilor israeliano-palestinene. El a adăugat că o condiţie a oricărui progres în plan politic este stoparea violenţelor şi a dat asigurări că premierul palestinian va găsi în Israel "un partener pentru pace dacă reuşeşte să stopeze acţiunile organizaţiilor teroriste palestiniene". 

La rândul său, premierul israelian a afirmat că "sprijină, în principiu, foaia de parcurs" cu condiţia ca ea să nu afecteze securitatea Israelului. 

Israelul a formulat 15 amendamente esenţiale referitoare la acest document pe care şeful de cabinet al lui Ariel Sharon, Dov Weisglass, urmează să le prezinte reprezentanţilor Administraţiei americane în următoarele zile. 

Premierul israelian, Ariel Sharon, a apreciat, la 13 aprilie a.c., că, după războiul din Irak, care a provocat "un cutremur în Orientul Mijlociu", va exista ocazia de a ajunge la un acord mai rapid decât era previzibil cu palestinienii: "Ceea ce s-a întâmplat în Irak a provocat un cutremur în Orientul Mijlociu, creând posibilitatea unor mari schimbări. Există o ocazie de a crea relaţii diferite între noi şi palestinieni". 

A. Sharon a subliniat faptul că posibilitatea de realizare a unui acord "depinde, în primul rând, de arabi" şi impune alegerea unei noi conduceri palestiniene, implicarea în lupta împotriva terorismului şi o serie de reforme, încetarea totală a incitărilor la violenţă, precum şi desfiinţarea organizaţiilor teroriste. "Dacă există o conducere palestiniană care înţelege aceste lucruri şi le aplică în mod serios, atunci există şi posibilitatea unui acord", a adăugat premierul israelian. 

El a făcut din nou referire la eventualele măsuri dureroase pe care ar putea fi nevoit să le aprobe. "Ştiu că va trebui să renunţăm la unele dintre locurile istorice care sunt sfinte pentru noi", a spus A. Sharon. 

Mahmud Abbas, numit la 19 martie a.c. în nou înfiinţata funcţie de premier palestinian şi care trebuia să anunţe, la 10 aprilie a.c., lista guvernului său, a cerut Consiliului Legislativ Palestinian o amânare de două săptămâni, conform legislaţiei palestiniene. Această amânare riscă să întârzie publicarea "foii de parcurs pentru pace" care stipulează crearea unui stat palestinian până în 2005. 

În cadrul recentei întâlnirii de la Belfast, dintre preşedintele american, George W. Bush, şi premierul britanic, Tony Blair, s-a afirmat că "foaia de parcurs" va fi publicată după formarea guvernului de către noul prim-ministru palestinian.

 

 ** Foaia de parcurs, propusă în septembrie 2002 şi revizuită în februarie a.c. de cvartetul SUA - UE - ONU - Rusia, cuprinde trei faze pentru stabilizarea zonei Orientului Mijlociu prin încheierea unui Tratat de pace între reprezentanţii Israelului şi ai Autorităţii Naţionale Palestiniene în maximum trei ani. Cele trei etape ale foii de parcurs, care cuprind condiţiile realizării păcii impuse atât palestinienilor cât şi israelienilor, sunt: 

1. Până în mai 2003 - Stoparea violenţelor, înfiinţarea şi menţinerea instituţiilor de stat palestiniene, retragerea israelienilor din teritoriile palestiniene ocupate şi stoparea construirii de aşezări israeliene în teritoriile ocupate;

2. Perioada de tranziţie: iunie - decembrie 2003 - Înfiinţarea Statului Palestinian independent, adoptarea unei Constituţii până la sfârşitul anului 2003; 

3. 2004 - 2005 - Consolidarea reformelor şi a stabilităţii instituţilor palestiniene, asigurarea securităţii Palestinei, negocieri israeliano-palestiniene care să conducă, până la sfârşitul anului 2005, la încheierea unui acord final israeliano-palestinian, care să prevadă statutul Ierusalimului, frontierele celor două state, statutul refugiaţilor şi stabilirea autorităţii asupra teritoriilor aflate în dispută. 

(Elements of a performance-based road map to a permanent two-state solution to the Israeli-Palestinian conflict Draft December 2002 http://www.haaretz.com/hasen/pages)

Printre rezervele formulate de Israel în privinţa foii de parcurs pentru pace se numără: 

- schimbarea liderului Autorităţii Naţionale Palestiniene;

- scepticismul privind respectarea de către palestinieni a securităţii Israelului; 

- condiţiile implementării etapelor cuprinse în foaia de parcurs - trecerea la următoarea etapă fără/cu realizarea deplină a etapei precedente;

- recunoaşterea de către palestinieni a dreptului de reîntoarcere al israelienilor şi dreptului acestora de existenţă în teritoriile unui stat Israelian independent, condiţie esenţială care, în opinia lui Ariel Sharon, va duce la încheierea conflictului israeliano-palestinian;

- eliminarea din textul documentului a menţiunilor "iniţiativei saudite" care prevăd stabilirea frontierelor Israelului în limitele din anul 1967; 

- definirea mai exactă a sintagmei "atribute de suveranitate" referitoare la statul palestinian, pe care documentul o precizează, detalierea caracteristicilor Statului Palestinian demilitarizat şi includerea în text a autorităţii Israelului de a controla frontierele, intrările şi ieşirile, precum şi spaţiul aerian;

- potrivit primului ministru israelian Ariel Sharon, Statul Palestinian va avea, într-o primă etapă, frontiere provizorii, care vor fi negociate cu reprezentanţii Israelului. În a doua etapă, conform rezultatului negocierilor ce vor face obiectul unui acord israeliano-palestinian, frontierele noului stat vor fi stabilite definitiv; 

- arestarea, interogarea sau reţinerea persoanelor bănuite de comiterea atentatelor teroriste asupra israelienilor şi Israelului, precum şi fondarea statului palestinian numai după eliminarea totală a structurilor şi infrastructurii reţelelor teroriste; 

- dezacordul privind menţionarea în foaia de parcurs a încetării construirii de aşezări în teritoriile palestiniene; 

(Focus / Sudden revival for the road map - Ha'aretz- 15 aprilie 2003

Bush will stand firm on Middle East road map - http://www.guardian.co.uk/israel

Road map to nowhere http://www.guardian.co.uk/israel)

 

 

6. Raportul Pentagonului privind statele europene exportatoare de armament

 

Ministerul american al Apărării a dat publicităţii o statistică a statelor europeane în domeniul exporturilor de arme pe anul 2000.

Pe primul loc al exportatorilor europeni de armament se clasează Marea Britanie, cu exporturi în valoare de 6,6 miliarde de dolari, cea de-a doua poziţie este ocupată de Franţa, cu 5,9 miliarde de dolari, iar pe locul al treilea se află Rusia, cu 2,3 miliarde de dolari. 

Printre celelalte "ţări care vând multe arme" se numără:

- Suedia, cu exporturi în valoare de 900 de milioane de dolari; 

- Germania - 750 de milioane;

- Italia - 700 de milioane; 

- Spania - 525 de milioane;

- Olanda şi Ucraina - 500 de milioane fiecare;

- Belarus - 490 de milioane de dolari. 

Următoarea secţiune a clasamentului include "statele ce exportă puţin armament":

- Bulgaria - 120 de milioane de dolari;

- Belgia - 110 milioane;

- Republica Cehă - 90 de milioane; 

- Polonia - 60 de milioane;

- Republica Moldova - 50 de milioane; 

- Elveţia - 50 de milioane;

- Slovacia - 40 de milioane;

- Grecia - 30 de milioane;

- Austria, Finlanda şi Serbia-Muntenegru - cu câte 20 de milioane de dolari fiecare. 

În secţiunea "state care nu vând aproape deloc armament" figurează România, Danemarca, Norvegia, Portugalia şi Turcia, toate cu încasări de 10 milioane de dolari. Ele sunt urmate de Ungaria, cu exporturi de arme în valoare de 5 milioane de dolari. 

Clasamentul întocmit de Pentagon se încheie cu o listă a "ţărilor ce nu vând deloc arme", (0 milioane de dolari) în care figurează Croaţia, Cipru, Estonia, Islanda, Letonia, Lituania, Luxemburg, Malta şi Slovenia.

*

Pe aceeaşi temă, Agenţia Centrală de Informaţii a SUA a avertizat, într-un raport prezentat Congresului SUA, că eforturile împotriva proliferării sunt împiedicate de înmulţirea numărului de state din Europa, Orientul Mijlociu şi Asia care furnizează materiale şi tehnologii pentru fabricarea de arme de distrugere în masă unor state precum Iranul, Siria, Libia, Irakul sau Republica Populară Democrată Coreeană.

"Pe măsură ce tehnologiile utilizate pentru rachete balistice şi arme nucleare, biologice sau chimice continuă să fie din ce în ce mai accesibile în lume, apar noi furnizori care fac mai ardentă şi mai complexă lupta împotriva proliferării armelor de distrugere în masă", se afirmă în raportul CIA, care acuză în principal statele vest-europene de fabricarea de echipamente ştiinţifice, piese detaşate sau metale speciale necesare pentru fabricarea de arme chimice, bacteriologice sau nucleare. Tot statele vest-europene reprezintă "surse importante de propagare a informaţiilor legate de fabricarea armelor de distrugere în masă şi de pregătire profesională a celor care se ocupă de programele de înarmare", se subliniază în raport. 

Pe de altă parte, principalele acuzaţii sunt aduse Republicii Populare Democrate Coreene, care, potrivit raportului, nu doar furnizează tehnologii pentru fabricarea rachetelor statelor din Orientul Mijlociu, dar dezvoltă în prezent un program care îi va permite să fabrice două arme nucleare pe an. Şi Iranul a fost acuzat, în raportul CIA, că ar încerca să se doteze cu arme nucleare şi că achiziţionează diverse tehnologii, în principal de la unele companii chineze, pentru a se dota cu un program de arme chimice şi unul de arme biologice.

